  Виталий Пронин Бадӟым ужрад 2 нунал ӵоже кыстӥськиз.Кылем шутэтскон нуналъёсы «Россиысь куас сюресъёс» ӵошатскон ортчиз. Удмуртиысь 8 сюрс 15 мурт куас вылэ султылӥз. Бадӟым ужрад 2 нунал ӵоже кыстӥськиз. Нырысь нуналаз стартэ потӥзы Ижысь вань ёросъёсын, Пичи Пурга, Балезино, Кез, Дэбес, Сарапул, Вотка но Юкаменск ёросъёсын улӥсьёс, нош арнянуналэ старт сётэмын вал Глазов городын, Ува каргуртын, Шаркан черкогуртын.500-лэсь ятыр спортсменъёс Ижысь Г. Кулакова нимо спорткомплексын вожвылъяськизы. Егитъёс 5 иськеме, бадӟымъёсызгес 10 иськеме бызьылӥзы. Стартэ огдыре 200-лэсь ятыр пиналъёс потӥзы. Усьылӥсьёс, куас боды чигтӥсьёс но вал. Вормисьёс пӧлы тросгес шедизы Якшур-Бӧдья, Можга, Пичи Пурга но Эгра ёросъёсысь пиналъёс.13 арес но солэсь пичигес пиос пӧлын котькинлэсь ӝог финише вуиз Юкаменск ёросысь Владимир Щуклин. Ёросаз но «Россиысь куас сюресъёс» ужрад ортчиз ке но, пияшлэн кужымзэ эскеремез потэм шаерысьтымы ас ёзо эшъёсыз пӧлын. Уг ваты, таӵе стартъёсын, пе, изьы понна гинэ уг бызьыло, бадӟымгес кузьым утоно. Гуртысь пияшлэн малпанэз быдэсмиз: солы дуно куас бодыос кузьмазы.Нимо-дано спортсменъёс пӧлын кужымзэс эскеризы Удмуртилэн палэнысьтыз вуэмъёс но. Озьы ке но тросэз кузьымъёс асьме шаере ик кылизы. Нимаз стартъёсын вормисе потӥзы Оксана Главатских (Кияса), Александра Юдина (Тюмень), Екатерина Воронцова (Дэри), Александр Уткин (Можга), Роман Широбоков (Шаркан) но Ильшат Нигматуллин (Можга).Тужгес егит но тужгес арлыдо спортсменъёсыз нимысьтыз кузьымъёсын пусйизы. 3 иськем сюресэз анай-атайёсынызы ӵош ортчизы 4 аресъем Аня Ардашева но 6 аресъем Артём Вахранев. Куас вылын йӧно возиськизы 74 аресъем Нина Печёрская но 82 аресъем Николай Казаков.Дэри ёросысь Италмасысь 58 аресъем Надежда Бочкарёва спорттэк улыны уг чида. Эшъёссэ но сьӧраз поттыны быгатэм. Таӵе бадӟым ужрадъёс, пе, капчи мылкыд кузьмало. Со сяна, Надежда Игоревна Эграын ортчоно Гурт шудонъёслы дасяське.Куасэн бызьылӥсьёс нош ик стартэ потыны дасясько. Таяз арнянуналэ А. Демидов нимо спорткомплексын «Ижысь лыжня» вожвылъяськон луоз.Валентина Емельянова Туспуктэм: minsport18.udmurt.ru/  